余將北游留海昏而餘祐禪者自靖安馳來覓詩
作者：釋德洪
朝代：宋

paragraphs: 暮煙重山翠，微風壯松悲。
吾爲五頂游，税駕脩水湄。
阿餘幽國來，細路盤顛危。
褁飯夜兼程，杖笠寒相追。
入門一調笑，如獲璧與珪。
問來何所欲，雅意在詩詞。
念余綠髮日，不減子輩癡。
是中有何好，迷著不自知。
敗煤磨破硯，凍筆時呵之。
詩成思掀豁，熟讀忘倦疲。
乃知少年病，根蒂老未移。
雙林古禪宇，檀越多孝慈。
明年東遊還，買山縛茅茨。
市蔬近易致，紅飯熟夜炊。
得飽即甘寢，萬事付兒嬉。
子輩當從我，林麓相追隨。
十年何足道，樂死以爲期。